Un concurs mai simplu decât cel de la DNA: soția ministrului Justiției a câștigat postul de șef de secție la spitalul din Iași după retragerea unicului contracandidat ”Apreciez munca dumneavoastră de jurnaliști, dar nu doresc să discut acest subiect!”, a spus ieri medicul Vasile Drug, retras din cursă după prima probă

vineri, 27 iulie 2018, 7:50

de Răzvan Luțac și Cătălin Tolontan

Prima probă din concurs – interviul: 98 Toader / 96 Drug.

Toader / Drug. A doua probă din concurs – cea scrisă: 100 Toader / neprezentare Drug.

Toader / Drug. A treia probă din concurs – cea clinică/practică: 100 Toader / neprezentare Drug.

Așa s-a decis concursul pentru șefia secției clinice de gastroenterologie I a Spitalului „Sfântul Spiridon” din Iași.

Finalizat pe 6 martie 2018, concursul are încă reverberații în lumea medicală a Iașiului, din cauza deznodământului neașteptat.

Doctorul Elena Toader este soția ministrului Justiției și a câștigat prin retragerea unicului contracandidat după prima probă.

Doctorul Vasile Drug, mai experimentat, s-a retras înainte de probele scrisă și practică, susținând doar interviul, unde luase cu doar două puncte mai puțin, 96 la 98, față de colega lui, medicul Elena Toader.

Ziarul de Iași îl considera pe Dr. Vasile Drug „de departe favorit” datorită experienței superioare, el fiind medic primar în gastroenterologie din 2001, în timp ce medicul Elena Toader a căpătat aceeași specializare în 2004.

Întrebat ieri de ziar ”Care a fost motivul retragerii dumneavoastră?”, doctorul Vasile Drug a răspuns: „Mulțumesc pentru interes. Apreciez munca dumneavoastră de jurnaliști, dar nu doresc să discut despre acest subiect”.

Un alt medic din Spitalul Sf. Spiridon, care a dorit să își păstreze anonimatul, explică tăcerea prin climatul încordat: „Nu putem spune nimic. Uman, lucrez alături de Elena Toader, nu am probleme cu dânsa, dar mai multe nu pot să spun pentru că vorbim de oameni foarte puternici. E tensiune. Nu vrem să mai apărem. Înțelegeți-ne și pe noi!”.

Doctorul Elena Toader nu a răspuns, până la această oră, apelurilor și mesajelor ziarului, deși a citit mesajul expediat pe WhatsApp.

Retragerea contracandidatului ei nu este singulară. La același concurs, de la Iași, încă doi participanți au abandonat competiția până la final: un medic retrăgându-se deși conducea, iar altul exact în aceeași matrice ca la gastro.

Acesta din urmă, doctorul Sergiu Pădureanu, de la Chirurgie Generală IV, a înregistrat un prim scor de 96-98 la interviu față de competitorul său și s-a retras, postul fiind câștigat de Alexandru Grigorovici, care a continuat cu două rezultate de 100 de puncte din 100, ca și Elena Toader.

Soțul ei, ministrul justiției Tudorel Toader are o sarcină mult mai dificilă, pentru că nici unul dintre magistrații care candidează la șefia DNA nu s-a retras după interviu.

Cei 4 candidați:

Florentina Mirică , procuror şef serviciu la Secţia de combatere a corupţiei din cadrul DNA

, procuror şef serviciu la Secţia de combatere a corupţiei din cadrul DNA Marius Iacob , procuror șef adjunct al DNA

, procuror șef adjunct al DNA Cristian Lazăr , Parchetul General

, Parchetul General Elena Grecu, procuror DNA

Interviurile pentru ocuparea postului de șef al DNA au avut loc miercuri, 25 iulie.

Rezultatele finale vor fi anunțate cel târziu luni, 30 iulie.

Cel care intervievează este chiar ministrul Tudorel Toader, care nu a transparentizat în nici un fel concursul, nu a admis presa la interviuri și nu a prezentat metoda de evaluare, criteriile și standardele.

Demnitarul este așteptat să facă azi, în jurul orei 12:00, un anunț prin care să prezinte primele concluzii, poate chiar și propunerea, conform presei.

Propunerea sa va fi trimisă către CSM, Consiliul Suprem al Magistraturii urmând să se ocupe de avizul consultativ, iar ultimul cuvânt îl va avea președintele Klaus Iohannis.